Wanneer en hoe gaan dit eindig? - WelstandWelstand
Tuis / Advies / Wanneer en hoe gaan dit eindig?
Wanneer en hoe gaan dit eindig?
Die meeste mense is nou al inperkingsvoos en die vraag op almal se lippe is hoe lank nog voordat dit eindig? Die goeie nuus is, dit sal verby gaan maar die geskiedenis en onlangse wetenskaplike vooruitskatting wys dat dit nie gou gaan wees nie. Die vraag moet eerder wees: hoe gaan dit ophou en wie gaan besluit dis verby?
Die antwoord op laasgenoemde vraag is dat sodra daar vir sewe aaneenlopende dae geen nuwe gevalle of uitbraak is nie, verklaar die Wereldgesondheidsorganisasie dat ʼn epidemie gestuit of onder beheer is.
Gewoonlik is dit mediese rade wat op grond van mediese data kan verklaar dat ʼn epidemie of pandemie verby is wanneer gevalle en sterftes afneem; andersyds is daar ʼn sosiale einde wanneer daar binne die groter gemeenskap nie meer ʼn vrees vir die siekte is nie en ʼn epidemie sonder mediese gronde eindig. Voorts is daar ook ʼn sosiopolitieke proses wat bydra tot die nietigverklaring wanneer ʼn land genoodsaak word om nywerhede en die ekonomie aan die gang te kry om armoede te stuit. En dan kan die epidemie daadwerklik gesmoor word deur die gesamentlike besluit van die gemeenskap om alle voorsorgmaatreëls streng aan te wend tot voordeel van die breër gemeenskap. Die virus kan homself ook vernietig indien die patogeen ophou om te muteer en ʼn entstof of immuniteit ontwikkel is.
Aan die ander kant kan vrees en onkunde oor die epidemie groter skade aanrig aan kwesbare mense waar daar geen siekte bestaan nie.
Plae en peste het ons planeet al verskeie kere geteister – die afgelope 2 000 jaar het builepes verskeie kere toegeslaan. Die bakterie met die mooi naam Yersinia pestis leef op vlooie wat op swartrotte voorkom en wat die pes dra, wat dan oordraagbaar is van persoon tot persoon; daarom sou dit nie veel gehelp het om die rotpopulasie uit te wis nie. Builepes het toegeslaan in die 6de,14de en laat 19de eeu. In 1331, met die aanslag op Sjina, is die helfte van die bevolking uitgewis; van 1347-1351 is helfte van Europa se bevolking uitgewis, met Siëna in Italië wat die hardste getref is. Asof dit nie genoeg was nie, breek die pes weer in 1855 in Sjina uit en wis 12 miljoen mense in Indië uit, wat Mumbai noop om woongebiede aan die brand te steek. Daar word beweer dat die bakterieë gemuteer het en van die swartrot na die bruinrot gespring het, wat dit so ʼn lang leeftyd gegee het. Dit is nie duidelik hoe die pes uitgewis is nie; die koue weer kon die vlooie en rotte laat vrek het, die bakterie kon verder geëvolueer het en nie ʼn geskikte gasheer gevind het nie of die verbranding van woonbuurte kon dit die finale nekslag gegee het.
Pokke, ʼn virus met ʼn ewe mooi naam, Variola major, is die enigste pandemie wat werklik met farmaseutiese hulp uitgewis is omdat dit nie ʼn dieregasheer nodig het nie en omdat dit maklik identifiseerbaar en opspoorbaar is en vinnig geïsoleer kon word. Die laaste geval was in 1977 in Somalië en die persoon is uiteindelik aan malaria oorlede.
So onlangs soos 1918 is die wêreld deur die groot grieppandemie getref, wat ook saamgeval het met die Eerste Wêreldoorlog waartydens tussen 50 en 100 miljoen mense gesterf het. Hierdie griep het geëvolueer na ʼn minder dodelike griep wat sedertdien elke winter sy verskyning maak. Hierdie epidemie is sosiaal beëindig toe die wêreldoorlog eindig en mense weer die stukkies van hul lewens moes bymekaar maak en ʼn nuwe toekoms bou.
Sedertdien het die Hong Kong-griep in 1968 verskyn, wat 1 miljoen lewens wêreldwyd geëis het, en SARS, wat in 2003 uitgebreek het, het slegs 800 lewens wêreldwyd geëis het; die pandemie het geëindig met die mutasie van die virus en ʼn entstof.
Met die intense bewusmakingsveldtogte deur die media sal Covid-19 waarskynlik beëindig word deur die kombinasie van sosiale beheermetodes, medikasie en ʼn entstof, maar tot dan, dra jou masker, saniteer en hou jou sosiale afstand.
Covid-19: SA will probably experience 3-4 spikes into 2022.
Maphanga, C. June 25, 2020. News 24. http://www.news24.com
Denworth,L. June 1, 2020. Scientific American. http://www.scientificamerican.com
When Will the Pandemic End? And How?
Foto krediet: iStock
Dink ook aan gestremdes
Gaan na die mier en word wys
Sjokolade is goed vir jou
Wat om te doen as jy in ‘n motorongeluk beland
Vergifnis is moeilik, maar moontlik